Христо Смирненски
Полунощна скука

chitanka.info

Полунощна скука[0]

Тук и тамо, там и тука

биквадратна скука.

В улиците блудкав шум

и ерзац парфюм,

в запустелите алеи

ни помен от феи.

Тук и тамо, там и тука

хладна зима чука,

свири в полунощний мрак

остър северняк;

ту отслабва, ту засилва

и със ледни пръсти милва

тук и тамо, там и тук

някой клет копук.

Там и тука, тук и тамо

глухи стъпки само

и нарязал се като казак

сплита крак във крак

някой пеещ влюбен старец,

весел ючбунарец,

и прибира там и тук

някой твърд юмрук.

[0] Публикация: Кво да е. Седмичен хумористичен вестник. София, г. IX, бр. 442 от 21 ноември 1920 г., с подпис: Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.